CELEX: C2005/093/31
Language: fi
Date: 2005-04-16 00:00:00
Title: Asia C-82/05: Euroopan yhteisöjen komission 17.2.2005 Helleenien tasavaltaa vastaan nostama kanne

16.4.2005   
            
            
               FI
            
            
               Euroopan unionin virallinen lehti
            
            
               C 93/17
            
         Euroopan yhteisöjen komission 17.2.2005 Helleenien tasavaltaa vastaan nostama kanne
   (Asia C-82/05)
   (2005/C 93/31)
   Oikeudenkäyntikieli: kreikka
   Euroopan yhteisöjen komissio on nostanut 17.2.2005 Euroopan yhteisöjen tuomioistuimessa kanteen Helleenien tasavaltaa vastaan. Kantajan asiamiehenä on komission oikeudellisen yksikön oikeudellinen neuvonantaja Maria Patakia, prosessiosoite Luxemburgissa.
   Kantaja vaatii, että yhteisöjen tuomioistuin
   
               1)
            
            
               toteaa, että Helleenien tasavalta rajoittaa ”bake-off” -tuotteiden tuontia muista jäsenvaltioista ja näiden tuotteiden kauppaa Kreikassa sekä jättää noudattamatta EY 28 artiklan mukaisia velvoitteitaan, koska se samaistaa ”bake-off” -tuotteiden kypsäksi paistamisen tai lämmittämisen täysimääräiseen leipomismenettelyyn ja soveltaa ”bake-off” -tuotteiden kypsäksi paistamiseen ja lämmittämiseen leipomotoimintaa koskevassa lainsäädännössä asetettuja edellytyksiä
            
         
               2)
            
            
               velvoittaa Helleenien tasavallan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   
               1.
            
            
               Kanteluissa komissiolle on ilmoitettu, että koska ei ole olemassa erityislainsäädäntöä, joka koskisi sellaista leipää ja leipomotuotteita, jotka on joko esipaistettu tai paistettu kypsäksi ja pakastettu, Kreikan viranomaiset pitävät ”bake-off” -menetelmää leivän täysimääräisenä valmistamisena ja paistamisena. Tämän johdosta Kreikan viranomaiset sallivat näiden tuotteiden nopean kypsäksi paistamisen tai lämmittämisen myyntipisteessä ainoastaan silloin, jos kyseinen myyntipiste täyttää kaikki ne määräykset, jotka leipomoiden on täytettävä, huolimatta siitä seikasta, että ”bake -off” -menetelmä koostuu yksinomaan siitä, että esipaistettu leipä paistetaan nopeasti kypsäksi tai että pakastettu ja kypsäksi paistettu leipä lämmitetään, eikä mistään muusta edeltävästä valmistus- ja paistovaiheesta. Niinpä ”bake-off” -tuotteita voidaan pitää kaupan Kreikan markkinoilla joko sellaisissa myyntipisteissä, jotka täyttävät leipomoita koskevat määräykset ja jotka paistavat tuotteet kypsäksi tai lämmittävät ne, tai yleisissä ruokakaupoissa esipaistettuina tai pakastettuina leipomotuotteina niin, että kuluttaja voi myöhemmin paistaa tai lämmittää kyseiset tuotteet. Molemmissa tapauksissa ”bake-off” -tuotteet ovat komission mukaan kuluttajan kannalta vähemmän houkuttelevia verrattuna muihin paistettuihin leipomotuotteisiin.
            
         
               2.
            
            
               Komissio katsoo, että tapa, jolla Kreikan viranomaiset tulkitsevat ja soveltavat voimassa olevaa lainsäädäntöä, johtaa aineellisesti siihen, että kypsäksi paistettujen tai lämmitettyjen ”bake-off” -tuotteiden myynti on kielletty yleisissä ruokakaupoissa (supermarketeissa), koska Kreikan viranomaiset katsovat – virheellisesti – ”bake-off” -tuotteiden kuuluvan niiden korostuneiden vaatimusten piiriin, joita yleisesti sovelletaan kypsäksi paistetun leivän ja leipomotuotteiden valmistukseen ja paistamiseen.
            
         
               3.
            
            
               Komission mukaan on niin, että koska nopea kypsäksi paistaminen tai lämmittäminen muualla kuin leipomossa on erityispiirre, joka erottaa ”bake-off” -tuotteet muista leipomotuotteista, leipomotoimintaa koskevan kreikkalaisen lainsäädännön soveltamista ”bake-off” -tuotteisiin ei voida pitää kysymyksenä, joka koskisi asiassa Keck ja Mithouard annetussa tuomiossa tarkoitettuja myyntijärjestelyjä, joten se kuuluu EY 28 artiklan soveltamisalaan.
            
         
               4.
            
            
               Komissio arvioi myös, että muut ehdot, joita ”bake-off” -menetelmälle on asetettu, ovat selvästi perusteettomia ja vääräsuhteisia, koska tässä menetelmässä on kyse ainoastaan siitä, että esipaistettu tai kypsäksi paistettu pakastettu leipä tai leipomotuote paistetaan nopeasti kypsäksi tai lämmitetään. Niinpä komissio katsoo, että nämä ehdot ovat poikkeuksellisen raskaita kaikille yleisille kaupoille, joiden edellytetään täyttävän leipomoita koskevat määräykset.
            
         
               5.
            
            
               Komissio katsoo näin ollen, että Helleenien tasavalta ei ole noudattanut EY 28 artiklan mukaisia velvoitteitaan.